tartuNLP/wikipedia-smugri-20251201 huggingface dataset:
Gong Zhichao

Gong Zhichao (, s. 15. joulukuuta 1977 Anhua, Hunan) on kiinalainen kilpauransa lopettanut sulkapalloilija ja olympiavoittaja.
Gong kilpaili Sydneyn olympialaisissa kaksinpelissä. Hän voitti ensimmäisessä ottelussaan hongkongilaisen Ling Wantingin ja kolmannella kierroksella indonesialaisen Lidya Djaelawijayan. Puolivälierissä Gong voitti japanilaisen Yasuko Mizui erin 2–0. Samalla eräluvulla hän voitti välierissä toisen kiinalaisen Ye Zhaoyingin. Loppuottelussa Gong voitti tanskalaisen Camilla Martinin erin 13–10, 11–3.
Gong saavutti urallaan myös yhden MM-hopean. Tämän hän voitti kaksinpelistä vuonna 1997. Hänellä on myös kaksinpelin MM-pronssia vuodelta 2001. Hänellä on myös yksi AM-kulta vuodelta 1996, AM-hopea vuodelta 1998 ja AM-pronssi vuodelta 1999. Kaikki ovat kaksinpelistä.
Maija Weitz

 Maija Weitz (o.s. Numminen, s. 14. elokuuta 1950 Helsinki) on kamarimuusikko ja liedpianisti. Hän esiintyy solistina ja säestäjänä. Weitz on konsertoinut laajalti Suomessa ja ulkomailla.
Ura.
Espoolainen Maija Weitz aloitti piano-opintonsa 9-vuotiaana Tampereella Rakel Levinin  johdolla, minkä jälkeen seurasivat opinnot Sibelius-Akatemiassa ja Wienin musiikkiyliopistossa, silloiselta nimeltään Hochschule für Musik und darstellende Kunst, Dieter Weberin ja Bruno Seidlhoferin johdolla. Lisäksi hän vietti vuoden Sibelius-stipendiaattina Ann Arborissa Michiganissa. Vuonna 1976 hän suoritti pianodiplomin korkeakoulussa Hochschule für Musik und darstellende Kunst, Wien, osastolta Konzertfach.
Weitz on wieniläisklassisen tradition keskeisiä tuntijoita Suomessa.Yhteistyö ennen kaikkea wieniläisen musiikkimaailman kanssa on kansainvälistänyt hänen toimintaansa. Tärkeänä osana Maija Weitzin pedagogista työskentelyä ovat kamarimusiikin mestarikurssit wieniläisen tulkintatradition lähtökohdista Sibelius-Akatemiassa ja Gdańskin musiikkiakatemiassa Puolassa. Hän on toiminut pianonsoiton opettajana ja säestäjänä Sibelius-Akatemiassa vuosina 1984-1998, joista vs lehtorina vuosina 1985-1990 sekä Savonlinnan Oopperajuhlien koulutussäätiön Aino Ackté-instituutin mestarikurssien pianistina 1986-1997. 1984-1990 lisäksi pianonsoiton opettajana Helsingin Konservatoriossa.
Vuosien varrelta mainittakoon myös lukuisat mestarikurssit Suomessa, Puolassa ja Turkissa sekä pohjoismaisen laulumusiikin kurssit Wienin musiikkiyliopistossa ja Japanissa. Weitz on toiminut pitkään kansainvälisten piano- ja kamarimusiikkikilpailuiden tuomaristoissa ja vuosikymmenien ajan eri musiikkitapahtumien, muun muassa vuodesta 2008 alkaen Espoon Kamarihelmi -festivaalin promoottorina.
Joulukuussa 2016 Tasavallan presidentti myönsi Maija Weitzille Suomen Suomen Valkoisen Ruusun ritarikunnan ansioristin ja joulukuussa 2016 Itävallan liittopresidentti ”Das goldene Ehrenzeichen für Verdienste um die Republik Österreich”-ansioristin Weitzin tekemästä työstä itävaltalaisen musiikkikulttuurin hyväksi.
Weitzin aviopuoliso on graafinen suunnittelija Sampo Syrjänen.
Pustoje Mogilno

Pustoje Mogilno () on järvi Luoteis-Venäjällä Pihkovan alueen Sebežin piirissä.
Maantietoa.
Järvi on 1,7 kilometriä pitkä, 1,1 kilometriä leveä ja sen pinta-ala on 1,56 neliökilometriä eli 156 hehtaaria. Järvi on metsäjärvi, jonka on saareton. Järven keskisyvyys on 3 metriä ja sillä on 7-metrinen syvänne. Sen länsi- ja eteläpuolelle on kohonut pääasiassa omakotitaloista muodostunut asuinalue, jota kutsutaan nimellä Aleksandrovo (). Vain järven itäpuolella ei kulje tietä.
Luontoarvoja.
Järvi luokitellaan ahven-karppi-tyyppiseksi, joiden lisäksi järvestä on tavattu: hauki, lahna, pasuri, ruutana, suutari ja mutakala, sekä joitakin "Rutilus"-suvun kalalajeja. Järvessä on myös rapua.
Vesistösuhteita.
Pustoje Mogilno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven koillispäästä lähtee laskuoja kohti pohjoista Svibloon, joka laskee Svibljankaa myöten Nevedrjankaan. Järven valuma-alueen koko on lähteestä riippuen 3,1 tai 3,26 neliökilometriä .
Välitystuomio (Menandros)

Välitystuomio (, ”Puoleenkääntyjät”) on Menandroksen kirjoittama, niin kutsuttua uutta komediaa edustanut antiikin kreikkalainen komedia. Se on säilynyt nykyaikaan vain osittain.
Historia.
Menandros eli ja kirjoitti 300-luvun eaa. lopulla ja 200-luvun eaa. alussa. Komedia "Välitystuomio" on ajoitettu tarkemmin vuoden 304 eaa. jälkeiseen aikaan. Vielä 1800-luvun alkupuolella komediasta tunnettiin vain noin 60 runosäettä lainauksina muussa antiikin kirjallisuudessa. Tämän jälkeen komediasta on löydetty useita papyruskatkelmia muun muassa osana Oksyrhykhoksen papyruksia.
Sisältö.
"Välitystuomio" edustaa tyyliltään ja henkilöhahmoiltaan niin kutsuttua uutta komediaa. Se koostuu viidestä näytöksestä. Näytelmästä on säilynyt 773 runosäettä, mikä tekee noin kaksi kolmasosaa arvioidusta noin alkuperäisestä säkeestä. Niiden perusteella sen juoneesta saa melko hyvän kuvan.
Juoni.
Näytelmä sijoittuu Akharnain demokseen Attikassa. Kharisios on ollut työmatkalla viisi kuukautta häidensä jälkeen. Hänen poissa ollessaan hänen vaimonsa Pamfile synnytti lapsen, ja hylkäsi sen säilyttääkseen maineensa ja avioliittonsa, sillä lapsi syntyi liian aikaisin ollakseen avioliitosta. Kharisios sai tietää tapahtuneesta heti palattuaan, sillä hänen uskollinen orjansa Onesimos oli nähnyt Pamfilen vanhan palvelijattaren jättävän lapsen metsään yhdessä tunnusesineiden kanssa (jotta tämä voisi tarvittaessa todistaa henkilöllisyytensä).
Näytelmä alkaa siitä, että paljastus on saanut aikaan perhekriisin. Kharisios on hylännyt vaimonsa, muuttanut naapuriin ystävänsä, poikamies Khairestratoksen luokse, ja hukuttaa surujaan viiniin ja naisiin. Kharisios kuitenkin rakastaa edelleen vaimoaan, minkä vuoksi hänen hankkimansa kallispalkkainen hetaira Habrotonon joutuu valittamaan, ettei Kharisios suostu koskemaan häneen, vaan ainoastaan valittaa hänelle rakkaussurujaan.
Ennen pitkää paljastuu kuitenkin, että Pamfilen synnyttämä lapsi onkin todellisuudessa Kharisioksen lapsi. Kharisios oli nimittäin maannut väkisin erään nuoren neidon ollessaan humalassa Tauropolia-juhlassa neljä kuukautta ennen häitään. Tämä neito oli Pamfile. Koska tuolloin oli ollut pimeää, kumpikaan ei tunnistanut toisiaan myöhemmin.
Näytöksessä kaksi suoritetaan komedialle nimen antanut ”välitystuomio”, joka koskee hylättyä vauvaa. Sen olivat löytäneet metsästä orjat Syros ja Daos, jotka kiistelevät lapsen mukana löytyneistä helyistä. Korut ovat Daoksella, kun taas lasta kantaa Syroksen vaimo. Heitä vastaan tulee Smikrines, Pamfilen äreä vanha isä. Hän on menossa Kharisioksen luokse valittamaan tämän käytöksestä; ei kuitenkaan siitä, että tämä on palkannut prostituoidun, vaan siitä, että Habrotonon on niin kallis, että Kharisios tuhlaa tähän kaikki myötäjäisensä. Daos ja Syros kääntyvät Smikrineen puoleen, jotta tämä voisi toimia puolueettomana tuomarina sen suhteen, kummalla heistä olisi oikeus vauvaan ja helyihin.
Lopulta totuus lapsesta ja tapahtumista selviää kaikille, ja Kharisios ja Pamfile palaavat yhteen. Näytelmä on todennäköisesti päättynyt tavanomaisesti juhla-ateriaan.
Välitystuomio

Välitystuomio voi viitata seuraaviin:
Ville Takala

Ville Takala (s. 12. syyskuuta 1997) on suomalainen pesäpalloilija. Takala edustaa Superpesiksessä pelaavaa Vimpelin Vetoa. Hänen kasvattajaseuransa on Vetelin Pesis. Hän pelaa sisäpelissä etenijänä tai vaihtajana ja ulkopelissä polttolinjassa. Takala pelasi ensimmäisen Superpesisottelunsa Vimpelin Vedossa kaudella 2015. Vimpelin Vedossa pelatessaan Takala on saavuttanut kaksi SM-mitalia: SM-kullan kaudella 2017 ja SM-pronssin kaudella 2018. Takala on pelannut urallaan 36 Superpesiksen runkosarjaottelua. Näissä hän on lyönyt kuusi tavallista juoksua, tuonut 19 juoksua ja kerännyt 105 kärkilyöntiä. Lisäksi hän on pelannut kaksi Superpesiksen pudotuspeliottelua ja kerännyt niissä seitsemän kärkilyöntiä.
Albert Kerttula

Albert Kerttula (1. helmikuuta 1864 Toholampi – 15. elokuuta 1921 Savonlinna) oli suomalainen näyttelijä. Hän työskenteli ensin Kansanteatterissa ja sittemmin Suomalaisessa Maaseututeatterissa, jonka kantaviin voimiin hän kuului. Kerttulan taiteellinen rekisteri ulottui syvästä tragiikasta hilpeään komiikkaan.
Ura.
Kerttula muutti perheensä mukana Viipuriin vuonna 1878. Hän meni sotapalvelukseen Viipurin pataljoonaan 1883 ja aikoi sotilasuralle, mutta innostui näyttämötaiteesta 1887, jolloin August Aspegren perusti Kansanteatterin. Kerttula oli Kansanteatterin palveluksessa kevääseen 1895, minkä jälkeen hän toimi pari vuotta konttorialalla. Syksyllä 1897 Kansanteatteri jakautui kahtia, ja Kerttula aloitti siellä ohjaajana. Syksyllä 1899 perustettiin Viipurin Kaupunginteatterin edeltäjä Suomalainen Maaseututeatteri. Kerttula toimi Maaseututeatterin näyttelijänä yhtäjaksoisesti kevääseen 1912, jolloin hän lopetti taiteellisen uransa.
Kerttulan rooleja olivat muun muassa Kustaa Adolf näytelmässä "Regina von Emmeritz", Hoppulainen näytelmässä "Murtovarkaus" ja Toppo näytelmässä "Työmiehen vaimo". Kerttula näytteli myös "Nummisuutarien" Teemun, Eskon ja Topiaan, "Seitsemän veljeksen" Aapon ja "Kihlauksen" Eenokin.
Everstin rooli näytelmässä "Koti" arvioitiin Kerttulan parhaisiin: "Itsepintaisuuden, tulisuuden verhon takaa soi hellempi pohjasävy, joka tuli hyvin esille". Kerttula sai kiitosta myös "Sevillan parturin" Bartholona, mutta Kustaa Adolfin rooliin hänen äänivaransa eivät aivan riittäneet.
Kerttula oli ulkonaisesti ryhdikäs. Hänen näyttelijänlaatunsa oli jossain määrin pateettinen ja puhetyylinsä staccato-puhetta, joten hän ei soveltunut rakastajanosiin. Monipuolisuutensa ja tunnollisen työskentelynsä ansiosta Kerttula oli suosittu ja käytetty näyttelijä. Hänen muistinsa heikkeni varhain ja hänen olemuksensa muuttui "lystikkään ukkomaiseksi" jo ennen 50 vuoden ikää. Maaseututeatterin johtokunta ei tarjonnut Kerttulalle välikirjaa enää keväällä 1912, minkä jälkeen tämä jätti näyttelijän uransa.
Teatterista lähdettyään Kerttula osti Savonlinnasta matkustajakoti Sataman. Hän oli välillä pari vuotta pois Savonlinnasta mutta palasi sinne takaisin ja osti saunalaitoksen, jonka hän omisti kuolemaansa saakka.
Panelian rautatieasema

Panelian rautatieasema () on lakkautettu rautatieliikennepaikka Rauman radalla Eurassa. Se sijoitettiin kolme kilometriä Panelian kylän eteläpuolelle. Asema avattiin liikenteelle 15. huhtikuuta 1897. Asemarakennus rakennettiin vuosina 1896–1987 Rauman radan tyyppipiirustusten mukaan. Rakennusta laajennettiin myöhemmin. Aseman ympärille muodostui noin 400 asukkaan taajama. Vuonna 1970 Panelia muutettiin miehittämättömäksi ja tavaraliikenne lakkautettiin 1983. Henkilöliikenne lakkautettiin koko radalta 29. toukokuuta 1988. Liikennepaikka lakkautettiin lopullisesti vuonna 1997.
Anna Karolina Orzelska

Anna Karolina Orzelska (23. marraskuuta 1707 – 27. syyskuuta 1769) oli puolalainen aatelisnainen ja seikkailijatar. Hänen isänsä oli Saksin vaaliruhtinas ja Puolan kuningas August Väkevä ja hänen äitinsä oli ranskalaisen viinikauppiaan tytär Henriette Rénard.
Elämänvaiheita.
August Väkevä ja Henriette Rénard tapasivat kun kuninkaan joukot piirittivät Varsovaa Suuressa Pohjan sodassa vuonna 1706. Varsova oli raunioina ja Puolan talous romahtanut kun Rénard synnytti tyttärensä. Äidin suhde hallitsijaan oli ohi ja Anna kasvoi köyhyydessä.
Anna Orzelskan lapsuudesta tiedetään hyvin vähän. Hän ei saanut juuri minkäänlaista koulutusta. Äiti ja tytär muuttivat Ranskaan, Pariisiin, missä eli täysin tietämättömänä isästään vuoteen 1723 saakka, kunnes hänen velipuolensa, kreivi Frederick Augustus Rutowsky löysi hänet. Samana vuonna August Väkevä tunnusti isyytensä.
Anna Karolinasta tehtiin Orzelskan kreivitär ja virallisen dokumentin mukaan isä lahjoitti vuonna 1726 palatsin tyttärelleen. Aikalaistodistusten mukaan Anna Orzelskan käytöksessä oli paljon moitittavaa. Hän oli rahvaanomainen, hänellä oli paljon miessuhteita, hän joi paljon ja tupakoi. Erityisen paljon hän piti ratsastuksesta, metsästyksestä ja tanssista. Huomiota herätti myös hänen tapansa käyttää miesten vaatteita.
Vuonna 1728 August Väkevä ilmoitti tarvitsevansa tyttärensä palveluksia. Tyttärestä tuli vakooja. Hänet esiteltiin Preussin kruununperijälle, tulevalle Fredrik Suurelle. Hänen uskotaan olleen Fredrikin ainoa fyysinen naissuhde. Tuleva hallitsija omisti Orzelskalle sävellyksiään ja runojaan.
Palkkioksi vakoilustaan Orzelska sai isältään 300 000 taaleria myötäjäisrahaa. Tyttärensä huvittamiseksi August Väkevä järjesti Puolan armeijan harjoitukset tämän palatsin puutarhaan. Orzelska solmi vuonna 1730 avioliiton Karl Ludvig von Schleswig-Holstein-Sondenburgin kanssa. Avioliitosta syntyi yksi poika. Liitto oli onneton ja päättyi kolme vuotta myöhemmin eroon.
Eron jälkeen Orzelska asettui Venetsiaan, missä hänen elämänsä kerrotaan olleen skandaalinkäryistä.
Camilla Martin

Camilla Martin Nygaard (23. maaliskuuta 1974 Aarhus) on tanskalainen kilpauransa lopettanut sulkapalloilija, olympiamitalisti ja maailmanmestari.
Martin osallistui urallaan olympialaisten kaksinpeliin neljästi. Ensimmäisen kerran hän oli mukana Barcelonan olympialaisissa 1992. Hän voitti tuolloin ensimmäisessä ottelussaan mauritiuslaisen Vandanah Seesurunin erin 2–0 häviten vain yhden pelin. Toisella kierroksella hän hävisi kuitenkin australialaiselle Anna Laolle. Neljä vuotta myöhemmin Ateenan olympialaisissa 1996 hän aloitti toiselta kierrokselta. Hän voitti tuolloin uusiseelantilaisen Rhona Robertsonin. Kolmannella kierroksella Martin voitti taiwanilaisen Huang Chia-Chin erin 2–0. Puolivälierissä Martin kärsi tappion indonesialaiselle Mia Audinalle. Sydneyn olympialaisissa hän aloitti toisella kierroksella voitolla indonesialaisesta Ellen Angelinasta. Kolmannella kierroksella hän voitti brittiläisen Kelly Morganin. Puolivälierissä Martin voitti alankomaalaisen Mia Audinan erin 2–0. Välierissä hän kohtasi kiinalaisen Dai Yun. Martin voitti ensimmäisen erän 11–5 ja toisen 11–0. Loppuottelussa hän hävisi kiinalaiselle Gong Zhichaolle erin 2–0. Ateenan olympialaisissa 2004 Martin voitti ensimmäisellä kierroksella Kanako Yonekuran. Toisella kierroksella hän hävisi brittiläiselle Tracey Hallamille erin 2–1.
Martin voitti urallaan kertaalleen maailmanmestaruuden, kun hän oli voitokas vuoden 1999 MM-kilpailujen kaksinpelissä. Martin lisäksi kolminkertainen Euroopan-mestari. EM-kullat ovat vuosilta 1996, 1998 ja 2000. Hänellä on lisäksi EM-hopeaa vuodelta 1992 sekä EM-pronssia vuosilta 2002 ja 2004. Kaikki EM-mitalit ovat kaksinpelistä.
Otto Dahlqvist

Otto Talanne (aiemmin Dahlqvist; 11. joulukuuta 1884 Oulu – 22. maaliskuuta 1939 Oulu) oli suomalainen näyttelijä, teatterinjohtaja ja lavastaja. Hän teki valtaosan urastaan Oulun Työväen Näyttämöllä eri tehtävissä.
Ura.
Dahlqvistin vanhemmat olivat verhoilija Johan Valfrid Dahlqvist ja Anna Elisabeth Hurnanen. Hän aloitti näyttelijän uransa Oulun Työväen Näyttämöllä vuonna 1904 ja työskenteli siellä kahdeksantoista vuotta. 1920-luvulla Dahlqvist toimi työväen näyttämöiden johtajana Joensuussa, Pietarsaaressa, Ensossa ja Uuraalla. Vuonna 1929 hän aloitti Oulun Työväen Näyttämön johtajana.
Dahlqvist näytteli muun muassa "Nummisuutareiden" Mikko Vilkastuksen ja Iivarin sekä "Seitsemän veljeksen" Simeonin ja kanttorin. Laulunäytelmässä "Tukkijoella" Dahlqvist teki Rättärin ja Huotarin osat.
Dahlqvist suoritti verhoilijan opin isänsä verhoilijan liikkeessä. Verhoilijan työnsä lomassa Dahlqvist otti paljon osaa yhdistysrientoihin, kuuluen jo nuorena näytelmä- ja lauluseuroihin sekä Oulun Työväenyhdistyksen huvi- ja juhlatoimikuntiin. Oulun Työväenyhdistyksen mieskuoro Oraksen jäsenenä hän oli vuodesta 1903, ollen sanotun kuoron johtajana pariinkin otteeseen. Hän oli myös useiden torvisoittokuntien ja orkesterien jäsen. Muun muassa soittajana Pohjanmaan Jääkäripataljoonan ja Uudenmaan rykmentin soittokunnissa ja Oulun Työväenyhdistyksen torvisoittokunnassa Talanne oli useita vuosia. Viimeiset vuotensa Talanne asui Oulussa harjoittaen verhoilijan ammattia ja toimien iltanäyttelijänä Oulun Näyttämöllä. Talanne kuoli keuhkokuumeeseen Oulun lääninsairaalassa.
Love Galore

Love Galore on yhdysvaltalaisen laulaja-lauluntekijä SZAn musiikkikappale, jolla vierailee myös yhdysvaltalainen räppäri Travis Scott. Sen julkaisivat Top Dawg Entertainment ja RCA Records SZAn Ctrl-debyyttistudioalbumin toisena singlenä 28. huhtikuuta 2017. Kappaleen ovat sanoittaneet SZA ja Scott sen tuottajien eli ThankGod4Codyn, Carter Langin ja Terrence "Punch" Hendersonin kanssa. Kappaleelle on toteutettu myös Nabilin ohjaama musiikkivideo, jonka ensiesitys tapahtui 27. huhtikuuta 2017. Video ladattiin seuraavana päivänä SZAn YouTube-kanavalle.
"Love Galore" sai pääosin positiivisen vastaanoton musiikkikriitikoilta ja se sai myös Grammy-ehdokkuuden vuoden 2018 Grammy-palkintogaalassa kategoriassa "Paras rap/lauluduetto". Kaupallisesti kappale menestyi vain Pohjois-Amerikassa ja sielläkin kohtalaisesti, sen päästyä Kanadassa Canadian Hot 100-listan sijalle 84. ja Yhdysvalloissa Billboard Hot 100-listan sijalle 32. "Love Galore" on myynyt Yhdysvalloissa kolminkertaista platinaa.
Aku Keidas

Aksel Vilhelm ”Aku” Keidas (ent. Montonen; 23. maaliskuuta 1892 Viipuri – 18. huhtikuuta 1970) oli suomalainen näyttelijä ja teatterinjohtaja. Hän teki taiteellisen uransa työväen näyttämöillä eri puolilla Suomea.
Ura.
Aku Keitaan vanhemmat olivat työmies Pekka Montonen ja Maria Montonen. Hän aloitti näyttelijän uransa Viipurin Työväen Teatterissa ja jatkoi kiertuenäyttelijänä. Sen jälkeen hän näytteli useilla pienillä työväen näyttämöillä ja Kotkan Työväen Teatterissa. Keidas työskenteli myös johtajana useilla näyttämöillä, kuten Oulun Työväen Näyttämöllä.
Keidas näytteli nimiosat näytelmissä "Daniel Hjort", "Akseli ja Valpuri", "Lalli" ja "Nuori Marius". Laulunäytelmässä "Tukkijoella" Keidas teki Huotarin osan.
Keidas käsikirjoitti näytelmän "Säveltäjän rakkaus". Lisäksi hän sovitti näyttämölle Maiju Lassilan romaanin "Tulitikkuja lainaamassa".
Jang Hye-ock

Jang Hye-ock (, s. 9. helmikuuta 1977 Jeonju, Pohjois-Jeolla) on eteläkorealainen kilpauransa lopettanut sulkapalloilija ja olympiamitalisti. Jang pelasi Atlantan olympialaisissa naisten nelinpelissä Gil Young-Ahin parina. He voittivat toisella kierroksella japanilaiset Tomomi Matsuon ja Masako Sakamoton ja puolivälierissä tanskalaiset Ann Jørgensenin ja Lotte Olsen. Välierissä Jang ja Gil voittivat kiinalaisparin Qin Yiyuan-Tang Yongshu erin 2–1. Loppuottelussa eteläkorealaiset hävisivät kiinalaisille Ge Feille ja Gu Junille erin 2–0. Jang voitti myös urallaan kertaalleen maailmanmestaruuden Gilin kanssa. Tämä tapahtui vuonna 1995.
Uusi-Summa

&lt;mapframe latitude="60.558292" longitude="27.125072" zoom="12" width="200" height="100" align="right" /&gt;
Uusi-Summa on kaupunginosa seututie 170:n varrella Haminassa, entisen Vehkalahden kunnan alueella.
Koulu.
Uuden-Summan alakoulu on oppilasmäärältään (153) yksi alueen suurimmista kouluista. Koulurakennuksen itäinen osa valmistui vuonna 1965, ja rakennusta laajennettiin 1979, jolloin kouluun tuli erillinen ruokala ja liikuntasali.
Lähikauppa.
Uuden-Summan lähikaupat ovat melkein koko ajan olleet samassa paikassa. Nykyisen K-Marketin toimipaikalla oli vuoteen 2017 Siwa. Sitä ennen paikalla toimi Pentinkulma. Entisessä kaupparakennuksessa ruokakauppatoiminta jatkui vuoteen 1989 ja posti, pankki ja lahjatavarakauppa vuoteen 1994.
Bang Soo-hyun

Bang Soo-hyun (, s. 13. syyskuuta 1972 Soul) on eteläkorealainen kilpauransa lopettanut sulkapalloilija ja olympiavoittaja.
Bang osallistui ensimmäisen kerran urallaan olympialaisiin Barcelonan olympialaisiin 1992. Hän pelasi kaksinpelissä. Hän kohtasi ensimmäisessä ottelussaan ruotsalaisen Catrine Bengtssonin, jonka hän voitti erin 2–0. Kolmannella kierroksella Bang voitti japanilaisen Hisako Mizuin erin 2–0. Puolivälierissä hän voitti indonesialaisen Sarwendah Kusumawardhanin ja välierissä kiinalaisen Tang Jiuhongin. Loppuottelussa indonesialaista Susi Susantia vastaan Bang voitti ensimmäisen erän, mutta hävisi kaksi seuraavaa. Atlantan olympialaisissa 1996 hän voitti toisella kierroksella nigerialaisen Obigeli Olorunsolan hävimättä peliäkään. Kolmannella kierroksella hän voitti Yasuko Mizuin erin 2–0. Puuolivälierissä hän voitti kiinalaisen Yao Yanin ja välierissä Susi Susantin kummatkin erin 2–0. Loppuottelussa Bang voitti indonesialaisen Mia Audinan erin 2–0.
Bang saavutti urallaan myös yhden MM-hopean vuonna 1993 ja MM-pronssin vuonna 1995 kaksinpelistä.
Zwönitz

Zwönitz on kaupunki Erzgebirgin piirikunnassa Saksin osavaltiossa itäisessä Saksassa. Paikkakunta on vanhaa slaavien asuinaluetta ja se oli aikoinaan kaivoskaupunki.
Maantiede ja ilmasto.
Zwönitz sijaitsee Saksin lounaisosassa. Linnuntie-etäisyys Chemnitzistä on noin 25 kilometriä etelään, Leipzigista noin 85 kilometriä kaakkoon ja Dresdenistä noin 80 kilometriä lounaaseen. Luonnonmaantieteelisesti Zwönitz kuuluu Erzgebirge-vuoriston keskiosaan; paikkakunta on keskimäärin yli puoli kilometriä merenpinnan yläpuolella, korkein kohta on Ziegenberg 653 metriä mpy. Alueella virtaa Elben sivujoki Zwönitz, jonka pituus on noin 39 kilometriä ja valuma-alue 144 neliökilometriä.
Zwönitzin keskusta sijaitsee kaupungin eteläpuoliskolla, aivan sen tuntumassa ovat Lenkersdorf ja Kühnhaide. Pohjoisessa ovat Niederzwönitz ja Dorfchemnitz, jonka itäpuolella ovat Günsdorf ja Hormersdorf. Kaupungin luoteisosassa on Brünlos.
Zwönitzin keskimääräinen vuotuinen sademäärä on 964 mm. Vuotuiset keskilämpötilat olivat 2000- ja 2010-luvuilla 6,8 °C...9,5 °C. Lämpimimmät kuukaudet olivat heinä- ja elokuu, kylmimmät puolestaan tammi- ja helmikuu.
Historia.
Zwönitzin alueella asui aikoinaan sorbeja, ja myös paikkakunnan nimi on sorbilaista perua (Zvonica tai Zvenica). Alue alkoi saksalaistua 1100-luvun loppua kohden. Zwönitz sai kaupunkioikeudet vuoden 1300 tienoilla. Kaivostoimintaa alettiin harjoittaa 1400-luvulla ja Zwönitz sai kaivoskaupungin aseman, johon liittyi myös verotuksellisia etuja. Keskiajan ja uuden ajan taitteessa Zwönitz ja Niederzwönitz olivat sekä hallinnollisesti että uskonnollisesti erillään. Kolmikymmenvuotinen sota oli Zwönitzille tuhoisa etenkin kulkutautien suhteen: vuonna 1640 rutto teki tuhojaan. Vuoden 1713 jälkeen Erzgebirgen alueella ei ole koettu ruttoepidemiaa. Rautatieverkkoon Zwönitz liitettiin 1875, ja seuraavina vuosikymmeninä rautatieyhteyksiä laajennettiin. DDR:n aikana Zwönitz kuului Auen piirikuntaan (Kreis Aue), joka lakkautettiin 1994. Zwönitziin liitettiin useita maalaiskuntia 1900-luvun kuluessa ja viimeisenä Hormersdorf vuonna 2013.
Zwönitzissä on useita kirkkoja, joiden historia alkaa ajalta ennen 1800-lukua. Barokkikirkko Trinitatis on rakennettu 1688–1692.
Talous ja liikenne.
Zwönitzin suuria työnantajia ovat muun muassa EKM Elektronik GmbH &amp; Co.KG, Zwönitzer Agrargenossenschaft e.G. ja Siemens Insulations Center GmbH &amp; Co.KG. Julkinen sektori kouluineen, kirjastoineen ja museoineen on merkittävä työllistäjä.
Zwönitz sijaitsee rataosuuden Chemnitz–Adorf varrella. Bundesstraße 169 kulkee kaupungin länsipuolitse ja Bundesstraße 180 pohjoispuolitse.
Chung So-young

Chung So-young (, s. 4. maaliskuuta 1967) on eteläkorealainen kilpauransa lopettanut sulkapalloilija ja olympiavoittaja.
Chung osallistui parinsa Hwang Hye-youngin kanssa Barcelonan olympialaisten nelinpeliin. He voittivat toisella kierroksella japanilaisparin Harumi Kohara-Hisuko Mizuin. Puolivälierissä he voittivat brittiläiset Julie Bradburyn ja Gillian Clarkin. Välierissä Chung ja Hwang voittivat kiinalaiset Lin Yan Fenin ja Yao Fenin erin 2–0. Loppuottelussa he voittivat kiinalaisparin Guan Weizhen-Nong Qunhuan erin 2–1.
Chung saavutti urallaan myös kaksi pronssia maailmanmestaruuskilpailuista. Pronssit ovat nelinpelistä vuosilta 1987 ja 1991.
The Weekend

The Weekend on yhdysvaltalaislaulaja SZA:n musiikkikappale. Sen julkaisivat Top Dawg Entertainment ja RCA Records hänen Ctrl-debyyttistudioalbumin kolmantena singlenä 26. syyskuuta 2017. Kappaleen ovat sanoittaneet SZA ja ThankGod4Cody, joista jälkimmäinen myös tuotti sen. Kappale mukailee Justin Timberlaken albumilta "FutureSex/LoveSounds" julkaistua kappaletta "Set the Mood (Prelude)" jonka takia myös Timberlake, Timbaland ja Danja kreditoitiin "The Weekendin" sanoittajiksi. Kappaleesta on julkaistu myös DJ Calvin Harrisin tekemä remix-versio ”The Weekend (Funk Wav Remix)”. SZA laulaa kappaleella rakkaimman jakamisesta kahden kesken toisen naisen kanssa, hänen ottaessa kappaleella päänaisen roolin joka näkee rakkaintaan vain viikonloppuisin. 
”The Weekend” oli sijoittunut jo joillekin Billboardin listoille ennen sen singlejulkaisua. Kappaleen ennenaikainen suosio sai RCA Recordsin julkaisemaan sen lopulta singlenä. Kappale saavutti Yhdysvaltain Billboard Hot 100-listan sijan 29. joka teki siitä SZAn uran ensimmäisen ja menestyneimmän soolokappaleen kyseisellä listalla. Se saavutti myös Billboardin Hot R&amp;B Songs-listan kärjen ja myi Yhdysvalloissa kaksinkertaista platinaa. Tästä huolimatta kappale ei kuitenkaan menestynyt kovin hyvin Yhdysvaltain ulkopuolella, jossa se pääsi singlelistan viidenkymmenen parhaan joukkoon vain Australiassa. "The Weekend" sai Grammy-ehdokkuuden vuoden 2018 Grammy-palkintogaalassa kategoriassa "Paras R&amp;B esitys".
Kappaleelle on toteutettu myös yhdysvaltalaismuusikko Solange Knowlesin ohjaama musiikkivideo, joka julkaistiin 22. joulukuuta 2017. SZA on esittänyt kappaleen livenä muun muassa Saturday Night Livessä sekä vuoden 2017 BET Awardsissa.
Pnjovno

Pnjovno () on järvi Luoteis-Venäjällä Pihkovan alueen Pustoškan piirissä.
Maantietoa.
Järvi on 1,2 kilometriä pitkä, 0,7 kilometriä leveä ja sen pinta-ala on 55 hehtaaria. Järven länsiosasa sijaitsee kaksi luotomaista saarta. Se on autio metsäjärvi, jonka lounaisrantaan ulottuu niity. Tiet ohittavat järven yli 200 metrin päästä.
Luontoarvoja.
Järvessä eläviä kalalajeja ovat ainakin hauki, ahven, lahna, pasuri, karppi, ruutana, suutari, made ja mutakala sekä useat "Rutilus"-suvun lajit. Järvi on keskimäärin kaksi metriä syvä ja syvin kohta on vain 3 metriä. Niittyrannassa on jonkin verran vesikasvillisuutta.
Vesistösuhteita.
Pnjovno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järveen tulee oja luoteessa sijaitsevalta suolta ja toinen oja viereiseltä järveltä Ostrovnolta. Pnjovnon oma laskuoja lähtee järven itäpäästä ja se laskee pian Svibloon ja Svibljankan jälkeen se yhtyy Nevedrjankaan. Järven valuma-alueen koko on 20,01 neliökilometriä. Vedenpinnan korkeutta ei ole tiedossa, mutta se on välillä 148–154 metriä mpy..
Philippe Nahon

Philippe Nahon (24. joulukuuta 1938 Pariisi, Ranska – 19. huhtikuuta 2020) oli ranskalainen näyttelijä. Hän on näytellyt muun muassa ranskalaisissa kauhu- ja jännityselokuvissa, kuten "Yksin kaikkia vastaan", "Humains", "Calvaire", "La Meute" ja "Haute Tension". Nahon kuoli covid-19-tautiin huhtikuussa 2020.
All the Stars

All the Stars on yhdysvaltalaisräppäri Kendrick Lamarin ja yhdysvaltalaislaulaja SZA:n musiikkikappale. Se julkaistiin elokuvan "Black Panther" soundtrack-albumin johdantosinglenä 4. tammikuuta 2018. Kappaleen ovat sanoittaneet Lamar, SZA, Sounwave ja Al Shux, joista kaksi viimeisintä myös tuottivat sen.
"All the Stars" voitti lukuisia palkintoja sekä sai lukuisia ehdokkuuksia. Näihin lukeutuvat muun muassa ehdokkuudet vuoden 2019 Golden Globe Awardsissa sekä vuoden 2019 Oscar-gaalassa kategoriassa "Paras alkuperäinen kappale". Kappaleen voittoihin lukeutuvat esimerkiksi voitto vuoden 2018 MTV Video Music Awardsissa kategoriassa "Parhaat visuaaliset efektit". "All the Stars" oli kaupallisesti kansainvälinen menestys, sen päästyä singlelistan viiden parhaan joukkoon Australiassa, Irlannissa, Isossa-Britanniassa, Malesiassa, Portugalissa, Singaporessa ja Uudessa-Seelannissa sekä kymmenen parhaan joukkoon Kanadassa, Norjassa, Ruotsissa, Slovakiassa, Tšekissä ja Yhdysvalloissa.
Pilkkurausku

Pilkkurausku ("Raja brachyura") on rauskujen (Rajidae) heimoon kuuluva lauhkeissa merivesissä elävä kalalaji.
Koko ja ulkonäkö.
Pilkkurausku voi maksimissaan kasvaa 1,2 metrin mittaiseksi (naaraat 125 senttimetrin mittaiseksi) ja painaa enintään 14,3 kilogrammaa. Sen kuono on tylppä ja kärjestään nystymäinen. Ruumis on rintaevien kohdalla leveämpi kuin kalan pituus. Vatsaevien takana oleva puoli ruumiista on hyvin ohut. Selässä on naarailla ja nuorilla yksilöillä 40–45 piikkiä silmien takaa selkäevän etuosaan saakka ulottuvassa rivissä. Piikkejä on selkäevän välissä yhdestä kahteen. Rintaevien etureuna on etenkin koiraalla aaltoreunainen.
Levinneisyys ja elinympäristö.
Pilkkurauskua tavataan Atlantin valtameren itäosassa Norjasta ja Shetlandinsaarilta aina Länsi-Saharan ja Marokon alueelle asti. Se on Välimerellä harvinainen. Se elää hiekka- ja liejupohjilla 90–900 metrin syvyydessä vedenpinnasta. Yleisimmin sitä tavataan 10–150 metrin syvyydessä, Välimerellä aina 300 metrin syvyydessä asti.
Ravinto ja elintavat.
Pilkkurauskun ravintoa ovat nuorena nilviäiset, madot ja pienikokoiset äyriäiset sekä vanhempana niiden lisäksi myös pieniä kaloja kuten sillejä, tuulenkaloja, kampeloita ja kilohailia. Laji tulee sukukypsäksi keskimäärin 90 senttimetrin mittaisena ja 8–10 vuoden iässä. Kutu tapahtuu helmi-elokuussa. Naaras laskee 10–14 senttimetrin mittaiset ja 6–9 senttimetrin levyiset munakotelot vedenpohjalle ja peittää ne hiekalla tai liejulla. Poikaset kuoriutuvat noin seitsemän kuukauden kuluttua noin 20 senttimetrin mittaisina. Yksi sukukypsä naaras tuottaa vuoden aikana 40–90 munaa.
Adam Schlesinger

Adam Lyons Schlesinger (31. lokakuuta 1967 Manhattan, New York, Yhdysvallat – 1. huhtikuuta 2020 Poughkeepsie, New York, Yhdysvallat) oli yhdysvaltalainen laulaja-lauluntekijä, levytuottaja, basisti, kitaristi, kosketinsoittaja ja rumpali. Adam Schlesinger oli Fountains of Wayne -yhtyeen keulakuva ja teki musiikkia "Crazy Ex-Girlfriend" -tv-sarjaan. Schlesinger voitti kolme Emmy-palkintoa ja Grammy-palkinnon. Schlesinger kuoli covid-19-tautiin huhtikuussa 2020.
Plovan

Plovan on kunta Ranskassa Finistèren departementissa Bretagnen alueella. Se sijaitsee Atlantin valtameren rannalla.
Plovanin väkiluku oli 682 vuonna 2017.
Andrew Jack

Andrew Jack (synt. Andrew Duncan Hutchinson) (28. tammikuuta 1944 Fincley – 31. maaliskuuta 2020 Surrey, Englanti) oli brittiläinen näyttelijä ja puhevalmentaja. Jack tunnetaan rooleistaan "Star Wars" -elokuvissa ja . Jack kuoli covid-19-tautiin maaliskuussa 2020.
Lidukit

Lidukit ("Braya") on ristikukkaiskasvien (Brassicaceae) heimoon kuuluva pienehkö kasvisuku. Sukuun kuuluu noin 10–30 lajia.
Lidukit ovat monivuotisia ja matalakasvuisia ruohovartisia kasveja. Lisäksi ne ovat usein punaisenvärisiä. Niiden varret ovat pystyjä, karvaisia ja harvalehtisiä. Varren tyvellä on lehtiruusuke, jonka lehdet ovat pitkänsuikeita ja harvaan hammaslaitaisia. Kukkien verholehdet ovat purppuranpunaisia ja terälehtien väri vaihtelee valkoisesta vaaleanpunaiseen. Hedelminä olevat lidut ovat lyhytperäisiä, poikkileikkaukseltaan pyöreitä ja karvaisia. Pituudeltaan lidut ovat noin yhden senttimetrin pituisia ja leveydeltään noin millimetrin levyisiä.
Suomessa ei tavata yhtään lidukkilajia, mutta Ruotsissa tavataan yhtä, tunturilidukkia ("Braya linearis").
Lidukkien ("Braya") suku on nimetty vuosina 1765–1832 eläneen Françoise Gabriel de Brayn mukaan.
229762 Gǃkúnǁʼhòmdímà

229762 Gǃkúnǁʼhòmdímà on transneptuninen pikkuplaneetta Hajanaisessa kiekossa. Sen löysivät M. E. Schwamb, M. E. Brown ja D. Rabinowitz 19. lokakuuta 2007 Palomarilla. Kohteen nimi tulee Ju/’hoansi-sanien mytologiasta. Ennen nimeämistään se tunnettiin tunnuksella . 
G!kúnǁ'hòmdímà on Michael E. Brownin arvion mukaan hyvin todennäköisesti kääpiöplaneetta, sillä sen läpimitta on radiometristen mittausten mukaan noin 614 ± 15 kilometriä. Vuorokauden pituus Gǃkúnǁʼhòmdímàlla on 11,05 tuntia. Kohteella on myös kuu nimeltä G!ò'é !Hú. Järjestelmän massa on 1,36x1020 ± 3,3x1018.
Luettelo Universal Picturesin elokuvista

Tämä on luettelo Universal Picturesin tuottamista elokuvista.
Marianna Virtanen

Marianna Virtanen (s. 1966 Mänttä} on suomalainen psykologi ja epidemologi, joka on työskennellyt Itä-Suomen yliopiston psykologian professorina toukokuusta 2019 lähtien. Tätä ennen hän on toiminut professorina Uppsalan yliopistossa (2018–2019) ja tutkimusprofessorina Työterveyslaitoksella (2012–2017) sekä tätä ennen Työterveyslaitoksen tutkimustehtävissä (1999–2012).
Virtanen on valmistunut Helsingin yliopistosta psykologiksi (1999) ja edelleen psykologian tohtoriksi (2003). Hänen englanninkielinen väitöstutkimuksensa (2003) oli otsikoitu "Temporary employment and health". Hän valmistui myöhemmin myös University College Londonista epidemiologian tohtoriksi (2012).
Huone 301

Huone 301 (englanninkieliseltä myyntinimeltään "Man in Room 301") on suomalainen kuusiosainen draamasarja, jonka pääosissa näyttelevät Antti Virmavirta, Jussi Vatanen, Kaija Pakarinen, Leena Pöysti, Andrei Alén ja Kreeta Salminen. Sarjan on ohjannut Mikko Kuparinen ja sen on käsikirjoittanut englantilainen käsikirjoittaja-näyttelijä Kate Ashfield. Kolmasosa sarjan tapahtumista on kuvattu Kreikassa.
Sarjan tapahtumat sijoittuvat vuosiin 2007 ja 2019. Sarjan lähtökohtana on juhannuksena 2007 tapahtunut ampuma-aseonnettomuus, jonka seurauksena Kurtin perheen puolitoistavuotias Tommi-poika kuolee. Syylliseksi todetaan naapurissa asuva 12-vuotias Elias Leppo. Vuonna 2019 Kurtin perheen ollessa lähdössä Kreikan-lomalle, alkaa perhe saada nimettömiä uhkausviestejä, joiden lähettäjäksi epäillään Eliasta. 12 vuotta vanha salaisuus alkaa selviämään.
Sarja esitettiin ensimmäisenä suomalaissarjana "Canneseries"-televisiofestivaaleilla 2020. Joulukuussa 2020 kerrottiin BBC:n ostaneen sarjan esitysoikeudet. Sarja tullaan esittämään BBC Four -kanavalla.
Koivisto (Perniö)

Koivisto on pieni kylä Salon kaupungin Perniössä. Kylä sijaitsee Perniön kaakkoisosassa Kyynäräjärvenojan varrella hieman erillään muista kylistä.
Koivisto sijaitsee kahdella mäellä kylää halkovan Kyynäräjärvenojan molemmin puolin. Kylässä on neljä taloa, sekä pari kesämökkiä. Naapurikylän Lintilän yksi talo on rakennettu Koiviston kylänmäen yhteyteen. Toinen naapurikylä Kyynärä on tuonnempana idässä.
Koiviston kylä lienee syntynyt viimeistään 1200-luvulla. Kylässä on ollut kolme kantatilaa, joista Keskitalo on muodostanut Lintilän kantatilan kanssa yhdessä ratsutilan. Keskitalo ja Isotalo liitettiin Lintilään 1920, jolloin kyläalue pieneni huomattavasti. Vähätalo jäi Koiviston ainoaksi kantatilaksi, jonka torpat Mannila ja Hakala itsenäistyivät 1931. Vuonna 1951 Vähätalosta lohkottiin vielä Myllymäki. Uudempaa asutusta kylään ei ole syntynyt.
Iris damascena

Iris damascena on Syyrian pääkaupungin, Damaskoksen viereisellä Jabal Kasiyun -vuorella tavattava äärimmäisen uhanalainen kurjenmiekka.
Koko ja ulkonäkö.
"Iris damascena" -lajin maavarsi on lyhyt. Tyypillisesti varsi on noin 30 cm pitkä. Lehtiä on 5–8. Kasvi kukkii maaliskuisin ja kukkien halkaisija on noin 15 cm.
Levinneisyys ja elinympäristö.
"Iris samascena" -lajia tavataan ainoastaan Jabal Kasiyun -vuoren itärinteellä Syyrian pääkaupungissa Damaskoksessa. Alarinteellä sen levinneisyysalue rajoittuu kaupunkialueen reunaan ja ylärinteellä sotilasalueelle noin 1 000–1 100 metrin korkeudella merenpinnasta.
Kasvupaikat ovat kivikkoista kalliota kalsiumkarbonaattipitoisilla aukeilla paikoilla, joiden muuta kasvillisuutta ovat ruohot ja muu matala kasvusto.
Uhat ja suojelu.
Kansainvälinen luonnonsuojeluliitto IUCN on määritellyt "Iris damascena" -lajin äärimmäisen uhanalaiseksi lajiksi. Vuonna 2016 vuorella oli ehkä vain noin 150 yksilöä. Niistä 50 vuoren sotilasalueella ja muut pienempinä esiintyminä. Ei tiedetä, onko kanta nousussa vai laskussa. Lähellä on kaupunkialue, mutta laji saattaa olla turvassa kaupunkialueen kasvulta sen levinneisyysalueen jyrkkien rinteiden takia. Mahdollinen uhka on kasvien keräily, mutta sen mahdollista vaikutusta kantaan ei tunneta. Pienimuotoista kauppaa kukilla on tehty esimerkiksi tienvarsilla.
Ann Sundholm

Ann Sundholm (s. 1961 Hanko) on suomalainen kuvanveistäjä.
Sundholm on opiskellut taidetta 1980–1981 Västra Nylands Folkhögskola-Folkakademissa ja Turun piirustuskoulussa 1981–1985. 1987 syksyllä hän opiskeli Oslon taideakatemiassa Norjassa.
Julkisia teoksia.
Sundholmin julkisia töitä ovat muun muassa Tampereen Hallilan koulutalon pihalla oleva betoninen, sinisillä klinkkerilaatoilla päällystetty "Riemukaari"-veistos. Teos on valmistunut vuonna 1996. Helsingin Arabianrannassa Jan-Magnus Janssonin aukiolla on Sundholmin teos "Keidas", joka on paljastettu vuonna 2006 ja jonka hankki Taidesäätiö Pro Artibus. Teoksessa on kolme isokokoista nukkuvaa leijonaa, veistos on betonia. Turussa on Impivaaran uimahallin julkisivussa Ann Sundholmin vuonna 2012 valmistunut teos "Taivaan vuohet".
Mike Perry

Mikael "Mike Perry" Persson (s. 1983) on ruotsalainen DJ. Hänen suosittuja kappaleitaan ovat "California", "Bloodshot", "One life" ja "All star". Hänen musiikkinsa on elektronista musiikkia. Hänen ja Shy Martinin yhteinen kappale "The Ocean" pysyi Ruotsin singlelistan ykkösenä 50 viikkoa. Sama kappale ylsi top 10:een 20:ssä maassa.
Tunturilidukki

Tunturilidukki ("Braya linearis") on ristikukkaiskasvien (Brassicaceae) heimoon, lidukkien ("Braya") sukuun kuuluva monivuotinen kasvilaji. Se on matalakasvuinen, ruohovartinen ja karvainen sekä usein myös punavärinen tunturikasvi. Tunturilidukin voi sekoittaa joihinkin kynsimölajeihin ("Draba"), mutta kynsimöiden lidut ovat hieman erinäköisiä kuin tunturilidukin lidut.
Tunturilidukki voi kasvaa noin 10 cm korkeaksi ja sen varsien tyvellä on lehtiruusukkeet. Lehtiruusukkeen lehdet ovat kapeansuikeita ja harvaan hammaslaitaisia. Lehtiruusukkeen lisäksi varressa voi olla muutamia varsilehtiä. Tunturilidukin kukkien verholehdet ovat purppuranvärisiä ja terälehtien väri vaihtelee valkoisesta kalvaan vaaleanpunaiseen. Tunturilidukki kukkii kesä–heinäkuussa. Hedelminä olevat lidut ovat lyhytperäisiä, karvaisia ja poikkileikkaukseltaan pyöreitä. Litujen pituus on noin yhden senttimetrin ja leveys noin yhden millimetrin.
Tunturilidukki kasvaa tunturialueilla kivisillä tai soraisilla sekä kalkkipitoisilla kasvupaikoilla. Tunturilidukkia ei kasva Suomessa, mutta lähimmillään sitä tavataan Skandien vuoristossa Ruotsin ja Norjan pohjoisosissa. Ruotsissa tunturilidukki on harvinainen ja rauhoitettu kasvilaji.
Jessie M. King

Jessie Marion King (avioiduttuaan 1908 sukunimeltään Taylor; 20. maaliskuuta 1875 Bearsden – 3. elokuuta 1949 Kirkcudbright) oli skotlantilainen jugendtyyliä ja symbolismia edustanut kuvataiteilija. Hänet tunnetaan erityisesti lastenkirjojen kuvittajana.
Glasgow’n taidekoulussa syntyi 1870-luvulla jugendtyyliä edustanut kuvataideryhmä "Glasgow School". Ryhmän kukoistuskausi jatkui 1910-luvulle saakka. Siihen kuuluvia pienryhmiä kutsuttiin nimillä the Four (eli the Spook School), the Glasgow Girls ja the Glasgow Boys. Ryhmän tyyli sai nimen the Glasgow Style. Jessie M. King kuului Glasgow Girls -ryhmän keskeisimpiin jäseniin. Muita ryhmäläisiä olivat esimerkiksi Margaret ja Frances MacDonald.
Kirjojen kuvittaminen hallitsivat Kingin varhaisia työvuosia, mutta varttuneempana hän jakoi kykynsä monille alueille – julisteisiin, kirjoihin, kirjankansiin, koruihin, keramiikkaan, taustakankaisiin, seinämaalauksiin, sisustussuunnitteluun ja pukuihin. Työn sisältö laajeni kirjoista muihin tuotteisin, kun vuonna 1899 eräs Berliinin tavaratalonjohtaja tilasi häneltä ”uuden skotlantilaisen tyylin” mukaisia esineitä. 
King avioitui vuonna 1908 opettajansa Ernest Archibald Taylorin kanssa ja he muuttivat Pariisiin vuonna 1910. 
Vuonna 1902 hänen työnsä kirjasuunnittelijana tunnustettiin kultamitalilla Torinon kansainvälisessä koristetaiteen näyttelyssä kirjasta "L'Evangile de l'Enfance".
Hannes Palmroth

Hannes Palmroth (11. elokuuta 1872 Ruovesi – 18. maaliskuuta 1927 Partola) oli Partolan kartanon omistaja ja Pyhäjärven sahan perustaja.
Ura.
Palmroth opiskeli maanviljelijäksi Ruotsissa ja toimi sen jälkeen tilanhoitajana Kuljun kartanossa. Vuonna 1892 hän osti isältään Gustav Palmrothilta Partolan kartanon, jonka tämä oli ostanut vuotta aiemmin langoltaan Elieser Johanssonilta. Partolan kartano sijaitsi Pirkkalassa Partolan kylässä. Kartanon juuret alkavat 1500-luvulta neljästä maatilasta, jotka yhdistettiin myöhemmin. 1800-luvulla tila siirtyi liikemies Elieser Johanssonille, joka perusti vuonna 1887 Partolan sahan ja myllyn. Vuonna 1891 saha paloi ja tästä seurasi konkurssi, jonka jälkeen sahan toiminta ja Partolan kartano myytiin Gustav Palmrothille, joka oli Johanssonin sisaren mies. Hannes Palmroth jatkoi sahan toimintaa, mutta myi sen Alfred Selinille 1900-luvun alussa.
Tilan hoitamisen ohella Palmroth osallistui myös liike-elämään ja oli mukana muun muassa Hyppösen kenkätehtaan alkuvaiheissa ja kuului Osuuskunta Maantuotteen perustajiin. Hän kuului myös Osuusliike Tuotannon hallintoneuvostoon ja Suomen Maanviljelijäin Kauppa Oy:n johtokuntaan. Hän toimi Helsingin Osake-Pankin Tampereen konttorin valvojana.
Luottamustoimet.
Palmroth oli mukana kunnallispolitiikassa, hän kuului Pirkkalan kunnallislautakuntaan ja toimi kuusi vuotta yhtenäisen Pirkkalan kunnanesimiehenä. Kun Pirkkala jaettiin, Palmrothista tuli Etelä-Pirkkalan kunnanvaltuuston ensimmäinen puheenjohtaja. Hän osallistui Pirkkalan vanhan kirkon rakentamiseen toimien rakennuslautakunnan puheenjohtajana. Etelä-Pirkkalan uuden kirkon rakennuslautakunnan puheenjohtajana Palmroth vaikutti ratkaisevasti ensinnä seurakunnan syntyyn ja sittemmin niiden vaikeuksien selvittämiseen, joita alkavalla seurakunnalla oli sekä kirkon rakentamisessa että myöhemminkin. Hän kuului myös Nuolialan kansakoulun johtokuntaan, Seppälän maamieskoulun johtokuntaan, toimi Pirkkalan metsästysyhdistyksen johdossa ja kuului lukuisiin komiteoihin ja lautakuntiin.
Vuonna 1918 hän oli mukana perustamassa Pohjois-Hämeen Kokoomusta.
Yksityiselämä.
Hannes Palmroth oli naimisissa Hilma o.s. Willgrenin kanssa, joka oli opettaja ja harrasti laulua, pianonsoittoa ja runonlausuntaa. Vaimon harrastusten ansiosta kartanossa vieraili monia taiteilijoita, muun muassa säveltäjä Toivo Kuula. Pariskunnan poika Pentti Palmroth perusti Partolan kartanon maille Palmroth-kenkätehtaan vuonna 1928. Suurlähettiläs Gunnar Palmroth, majuri, sanoittaja, radiotoimittaja Reino Palmroth ja Toivo Palmroth olivat Hanneksen veljenpoikia. Kenraalimajuri Georg Palmroth oli hänen pikkuserkku. Kapteeni Karl Palmroth oli hänen isoisoisä.
Riku Rikas (televisiosarja)

Riku Rikas "(Richie Rich)" on vuonna 2015 julkaistu Netflix-alkuperäissarja. Sarjan päähenkilö Riku Rikas on poika, joka ansaitsi biljoona dollaria yhdessä yössä tekemällä kasviksista puhtaan energian lähteen. Rikun mukaan hän vangitsi salaman ”tarkoituksella” sen osuttua pulloon, jolloin syntyi energianlähde, jonka hän myi. Sarjassa seikkailevat muun muassa Rikun kateellinen sisko Harper Rikas, tyhmähkö ja laiskanpuoleinen isä Cliff Rikas, kitsas rahastonhoitaja Murray, rahojen tuhlaaja ja ostareiden kuningatar Darcy sekä 13-vuotias tunnetun räppärin poika Tahj ”T-Nice”. Muita sarjan hahmoja ovat Irona, Bulldozah ja Swedish House Sensation.
Nukkahorsma

Nukkahorsma ("Epilobium parviflorum") on horsmakasvien (Onagraceae) heimoon ja hoikkahorsmien ("Epilobium") sukuun kuuluva monivuotinen kasvilaji. Nukkahorsma muistuttaa jonkin verran karvahorsmaa ("Epilobium hirsutum"), mutta lajit ovat erotettavissa toisistaan lehtien sekä kukkien ulkonäön perusteella.
Nukkahorsma voi kasvaa noin 80 senttimetriä korkeaksi. Sen varsi on karvainen ja poikkileikkaukseltaan pyöreä. Varren tyveltä nukkahorsma kasvattaa lyhyitä maanpäällisiä rönsyjä. Lehdet ovat lyhytruotisia, muodoltaan suikeita, hienosahalaitaisia ja pehmeäkarvaisia. Nukkahorsman kukat ovat noin 1 cm leveitä ja vaaleanpunaisia. Emin vartalo jakautuu neliliuskaiseksi luotiksi. Nukkahorsma kukkii heinä–elokuussa.
Nukkahorsma kasvaa kosteilla ja runsasravinteisilla kasvupaikoilla, kuten ojanvarsilla, rannoilla sekä soiden reunoilla. Suomessa nukkahorsmaa tavataan lähinnä Ahvenanmaalla, mutta myös muutamilta paikoilta Manner-Suomesta.
Nukkahorsmaa käytetään eturauhasen hyvänlaatuisen liikakasvun aiheuttamien oireiden, kuten virtsaamisvaikeuksien tai toistuvan virtsaamistarpeen lievittämiseen. Nukkahorsmaa voi käyttää ruoanlaitossa.
Josh ja Benny Safdie

Joshua ”Josh” Safdie (s. 3. huhtikuuta 1984) ja Benjamin ”Benny” Safdie (s. 24. helmikuuta 1986), tunnetaan myös nimellä Safdien veljekset, ovat yhdysvaltalaisia elokuvaohjaajia ja näyttelijöitä. Heidän tunnetuimmat elokuvansa ovat "Good Time" (2017) ja "Hiomattomat timantit" (2019).
Benny Safdie on myös näytellyt muun muassa elokuvissa "Good Time" (2017), "Pieces of a Woman" (2020) ja "Licorice Pizza" (2021).
Weldin piirikunta

Weldin piirikunta () on Yhdysvaltojen Coloradon osavaltiossa sijaitseva piirikunta. Vuonna 2019 väkiluvuksi arvioitiin 324 492.. Sen pinta-ala on 10 400 neliökilometriä. Piirikunnan hallintokeskus ja suurin kaupunki on Greeley.
Väestö.
Piirikunnan asukkaista 65,3 prosenttia on valkoisia, 29,6 prosenttia latinalaisamerikkalaisia ja 4 prosenttia latinalaisamerikkalaisia. 97,7 prosenttia asukkaista on Yhdysvaltain kansalaisia. Piirikunnan väestön keski-ikä on 34,6 vuotta.
IDGAF

IDGAF (akronyymi lauselle "I don't give a fuck") on brittiläisen laulaja-lauluntekijä Dua Lipan musiikkikappale. Sen julkaisi Warner Bros. Records hänen omaa nimeä kantavan debyyttistudioalbumin seitsemäntenä ja viimeisenä singlenä 12. tammikuuta 2018. Kappaleen ovat sanoittaneet Lipa, Uzoechi Emenike, Larzz Principato, Skyler Stonestreet ja Whiskey Water, joista Principato myös tuotti sen Stephen "Koz" Kozmeniukin ja Lorna Blackwoodin kanssa. Kappaleelle on toteutettu myös Henry Scholfieldin ohjaama musiikkivideo, joka julkaistiin singlen julkaisupäivänä. Lipan kertoman mukaan videon juoni kertoo "ihmisen vahvemman ja heikomman puolen kaksintaistelusta, molempien huomatessa loppujen lopuksi, että itserakkaus on aihe, millä voi päästä yli mistä tahansa tielle tulevasta negatiivisesta asiasta." Video sai ehdokkuuden vuoden 2018 MTV Video Music Awardsissa kategoriassa "Paras koreografia".
"IDGAF" oli kansainvälinen menestys, sen päästyä Irlannin singlelistan kärkeen ja Britannian singlelistan sijalle 3. jonka lisäksi se pääsi singlelistan viiden parhaan joukkoon kahdessatoista muussa valtiossa. Yhdysvalloissa kappaleen paras sijoitus oli Billboard Hot 100-listan sija 49. Kappale on myynyt julkaisunsa jälkeen Isossa-Britanniassa, Italiassa ja Yhdysvalloissa kaksinkertaista, Kanadassa kolminkertaista ja Australiassa nelinkertaista platinaa.
Luettelo Billboard 200 -listan ykkösistä vuonna 2020

Tämä on luettelo Billboard 200 -listan kärkipaikkaa hallussaan vuonna 2020 pitäneistä artisteista ja albumeista.
Cesiumbromidi

Cesiumbromidi (CsBr) on cesium- ja bromidi-ionien muodostama epäorgaaninen ioniyhdiste. Yhdistettä voidaan käyttää tuikeilmaisimissa ja infrapunaspektrometriassa.
Ominaisuudet, valmistus ja käyttö.
Huoneenlämpötilassa cesiumbromidi on väritöntä tai valkoista kiteistä ainetta, joka on myös hygroskooppista. Yhdiste liukenee erittäin hyvin veteen ja liukenee lisäksi eräisiin orgaanisiin liuottimiin kuten etanoliin.
Cesiumbromidia valmistetaan neutraloimalla cesiumhydroksidin tai cesiumkarbonaatin vesiliuosta vetybromidilla.
CsOH + HBr → CsBr + H2O
Cs2(CO3) + 2 HBr → 2 CsBr + H2O + CO2 
Cesiumbromidia käytetään röntgensäteiden havaitsemiseen tarkoitetuissa tuikeilmaisimissa ja aktivaattoriksi lisätään usein natrium- tai talliumjodidia. Yhdisteestä valmistetaan myös infrapunaspektrometriassa tarvittavia kyvettejä, ikkunoita ja prismoja.
Gunnisonin piirikunta

Gunnisonin piirikunta () on Yhdysvaltojen Coloradon osavaltiossa sijaitseva piirikunta. Vuonna 2019 väkiluvuksi arvioitiin 17 462.. Sen pinta-ala on 8 400 neliökilometriä. Piirikunnan hallintokeskus ja suurin kaupunki on Gunnison.
Väestö.
Piirikunnan asukkaista 87,4 prosenttia on valkoisia ja 9,12 prosenttia latinalaisamerikkalaisia. 98 prosenttia asukkaista on Yhdysvaltain kansalaisia. Piirikunnan väestön keski-ikä on 34,5 vuotta.